*Pakeista Tarybos 2023-10-17 sprendimu Nr.* [*T-455*](file:///C:\Users\laimlapi\Downloads\t2310455.docx)

PATVIRTINTA

Kauno miesto savivaldybės tarybos

2023 m. liepos 18 d.

sprendimu Nr. [T-349](file:///C:\Users\laimlapi\Downloads\t2310349.docx)

**KAUNO MIESTO SAVIVALDYBĖS BENDRUOMENINIŲ ORGANIZACIJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Šie nuostatai nustato Kauno miesto savivaldybės bendruomeninių organizacijų tarybos (toliau – Taryba) sudarymą, tikslus ir funkcijas, jos veiklos organizavimą, sprendimų priėmimą ir jų įforminimą, Tarybos narių teises, pareigas ir atsakomybę.
2. Taryba yra visuomeniniais pagrindais veikianti kolegiali patariamoji institucija. Tarybos nariams už dalyvavimą Tarybos veikloje nemokama.
3. Taryba nėra juridinis asmuo.
4. Tarybos sudėtį ir nuostatus tvirtina, keičia ir pildo Kauno miesto savivaldybės (toliau – Savivaldybė) taryba.
5. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.
6. Šiuose nuostatuose vartojamos sąvokos suprantamos taip, kaip jos apibrėžtos Lietuvos Respublikos bendruomeninių organizacijų plėtros įstatyme, Lietuvos Respublikos vietos savivaldos įstatyme ir kituose teisės aktuose.

**II SKYRIUS**

**TARYBOS TIKSLAS IR FUNKCIJOS**

7. Tarybos veiklos tikslas – užtikrinti ir skatinti bendruomeninių organizacijų dalyvavimą nustatant, formuojant ir įgyvendinant bendruomeninių organizacijų plėtros politiką Savivaldybėje, stiprinti bendradarbiavimą tarp Savivaldybės institucijų, įstaigų ir bendruomeninių organizacijų.

8. Taryba atlieka šias funkcijas:

8.1. teikia Savivaldybės institucijoms pasiūlymų dėl Savivaldybės teritorijoje veikiančių bendruomeninių organizacijų veiklos skatinimo;

8.2. teikia išplėstinėms seniūnaičių sueigoms pasiūlymų dėl atstovų, deleguojamų į pretendentų į seniūno pareigas konkurso komisijos narius, taip pat dėl atstovų, deleguojamų dalyvauti Savivaldybės tarybos sudaromų komitetų, darbo grupių ir komisijų darbe;

8.3. teikia Savivaldybės institucijoms ir išplėstinėms seniūnaičių sueigoms pasiūlymų dėl bendruomenių viešųjų poreikių ir iniciatyvų finansavimo tikslingumo, dėl viešųjų paslaugų, už kurių teikimą yra atsakinga Savivaldybė, teikimo perdavimo bendruomeninėms ir kitoms nevyriausybinėmis organizacijoms tikslingumo, vietos verslumo skatinimo ir dėl kitų Savivaldybės gyventojams svarbių reikalų;

8.4. informuoja visuomenę apie Tarybos tikslus ir veiklą, skleidžia informaciją apie Savivaldybėje veikiančias bendruomenines organizacijas, jų iniciatyvas, veiklą, teikiamas paslaugas, organizuojamus mokymus (informacija skelbiama Savivaldybės interneto svetainėje wwww.kaunas.lt);

8.5. inicijuoja bendruomeninių organizacijų pasitarimus ir kitas veiklas aktualiais bendruomeninių organizacijų veiklos ir teikiamų paslaugų klausimais;

8.6. kartą per metus iki gegužės 1 d. Savivaldybės tarybai pateikia Tarybos praėjusių metų veiklos ataskaitą.

**III SKYRIUS**

**TARYBOS SUDARYMAS IR VEIKLOS ORGANIZAVIMAS**

1. Taryba sudaroma Savivaldybės tarybos sprendimu laikantis šio principo: ne daugiau kaip 1/2 Tarybos narių sudaro Savivaldybės institucijų ir įstaigų atstovai ir ne mažiau kaip 1/2 Tarybos narių sudaro bendruomeninių organizacijų, veikiančių Savivaldybės teritorijoje, atstovai. Tarybos kadencijos trukmė yra 3 metai.
2. Bendruomeninių organizacijų atstovus į Tarybą deleguoja ir jų skaičių nustato Savivaldybės teritorijoje veikianti ir ne mažiau kaip 1/2 Savivaldybės teritorijoje veikiančių bendruomeninių organizacijų vienijanti organizacija.
3. Jeigu Savivaldybės teritorijoje nėra organizacijos, vienijančios ne mažiau kaip 1/2 Savivaldybės teritorijoje veikiančių bendruomeninių organizacijų, tada Taryba yra sudaroma iš 22 narių: 11 Savivaldybės institucijų ir įstaigų atstovų ir 11 bendruomeninių organizacijų atstovų (po vieną atstovą iš kiekvienos seniūnijos), kurių rinkimus organizuoja Savivaldybės administracijos direktorius tokia tvarka:

11.1. Savivaldybės administracijos seniūnijoms priskirtose teritorijose veikiančios bendruomeninės organizacijos pasiūlo kandidatus į Tarybą;

11.2. seniūnas arba jo įgaliotas asmuo įvertina bendruomeninės organizacijos, deleguojančios savo atstovą į Tarybą, atitiktį bendruomeninės organizacijos kriterijams, nustatytiems Lietuvos Respublikos bendruomeninių organizacijų plėtros įstatyme ir Lietuvos Respublikos vietos savivaldos įstatyme. Jeigu nustatoma, kad bendruomeninė organizacija neatitinka įstatymuose nustatytų kriterijų, ji neturi teisės dalyvauti deleguojant į Tarybą, o jos pasiūlymai dėl kandidatų laikomi negaliojančiais;

11.3. jei bendruomeninių organizacijų, veikiančių tai seniūnijai priskirtoje teritorijoje, yra daugiau nei jiems skirtų vietų Taryboje, bendruomeninių organizacijų deleguojami atstovai išrenkami ir deleguojami seniūno sušauktame bendruomeninių organizacijų vadovų ar jų įgaliotų asmenų susirinkime. Atstovai išrenkami balsavimo būdu. Balsuojant kiekviena bendruomeninė organizacija turi po vieną balsą. Rinkimai laikomi įvykusiais, jeigu juose balsavo ne mažiau kaip 1/2 seniūnijos teritorijoje veikiančių bendruomeninių organizacijų. Išrinktais laikomi daugiausiai balsų surinkę kandidatai.

1. Tarybos pirmininkas ir pirmininko pavaduotojas skiriami Savivaldybės tarybos sprendimu sudarant Tarybą. Jei Tarybos pirmininku skiriamas Savivaldybės institucijos atstovas, pirmininko pavaduotoju turi būti išrenkamas bendruomeninės organizacijos atstovas arba atvirkščiai.

13. Tarybos pirmininkas, pirmininko pavaduotojas ar Tarybos narys gali atsistatydinti iš pareigų savo noru.

14. Jeigu Tarybos pirmininkas, pirmininko pavaduotojas ar Tarybos narys atsistatydina anksčiau, negu pasibaigia Tarybos kadencija, Savivaldybės tarybos sprendimu vietoj jo paskiriamas kitas asmuo.

15. Pagrindinė Tarybos darbo forma – posėdžiai. Tarybos posėdis yra teisėtas, jei jame dalyvauja daugiau kaip pusė Tarybos narių.

16. Jeigu Tarybos pirmininkas ir jo pavaduotojas posėdyje nedalyvauja, posėdžiui pirmininkauja ir visus posėdžio dokumentus pasirašo Tarybos posėdyje dalyvaujančių Tarybos narių balsų dauguma išrinktas Tarybos narys.

17. Tarybos posėdžiai šaukiami pagal poreikį. Visi Tarybos sprendimai priimamai posėdyje dalyvaujančių narių balsų dauguma. Jeigu balsai pasiskirsto po lygiai, lemia Tarybos pirmininko arba posėdžio pirmininko balsas.

18. Tarybos posėdis pagal poreikį gali vykti ir nuotoliniu arba mišriuoju būdu. Sprendimą organizuoti posėdį nuotoliniu būdu arba mišriuoju būdu priima Tarybos pirmininkas savo iniciatyva arba gavęs Tarybos nario prašymą dalyvauti posėdyje nuotoliniu būdu. Apie priimtą sprendimą Tarybos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Tarybos nariams ir kitiems posėdžio dalyviams. Nuotoliniu būdu ar mišriuoju būdu vyksiančio Tarybos posėdžio klausimai rengiami ir posėdis vyksta laikantis visų šiuose nuostatuose nustatytų reikalavimų ir užtikrinant visas Tarybos nario teises. Nuotoliniu būdu ar mišriuoju būdu priimant Tarybos sprendimus, turi būti užtikrintas Tarybos nario tapatybės ir jo balsavimo rezultatų nustatymas. Tarybos posėdžiai nuotoliniu būdu ar mišriuoju būdu vykti negali, jeigu tam raštu prieštarauja daugiau kaip pusė visų Tarybos narių, išskyrus:

18.1. kai dėl nepaprastosios padėties, ekstremaliosios situacijos ar karantino Tarybos posėdžiai negali vykti jos nariams posėdyje dalyvaujant fiziškai;

18.2. artimiausią numatytą nuotoliniu būdu ar mišriuoju būdu vyksiantį Tarybos posėdį.

19. Tarybos nariai ir kiti posėdžio dalyviai prie nuotoliniu (mišriuoju) būdu organizuojamo posėdžio iš anksto nurodytu vaizdo konferenciniu ryšiu turi jungtis savo vardu ir pavarde ir prieš diskutuodami prisistatyti. Jeigu Tarybos sprendimas priimamas balsuojant, kiekvienas Tarybos narys pasako savo vardą, pavardę ir apsisprendimą. Posėdžio metu Tarybos nario įrenginyje privalo būti įjungta vaizdo kamera. Tarybos narys turi užtikrinti, kad posėdžio metu joks pašalinis asmuo nesinaudos jo įrenginiu.

191. Tarybos posėdžio metu daromas vaizdo ir garso įrašas. Tarybos posėdžiai transliuojami tiesiogiai. Tarybos posėdžių garso ir vaizdo įrašai Lietuvos Respublikos dokumentų ir archyvų įstatymo nustatyta tvarka saugomi informacinėse laikmenose ir vienus metus viešai skelbiami Savivaldybės interneto svetainėje.

***Pakeitimai:***

*Tarybos 2023-10-17 sprendimo Nr.* [*T-455*](file:///C:\Users\laimlapi\Downloads\t2310455.docx) *redakcija.*

20. Tarybos posėdžiai yra protokoluojami. Protokolas pasirašomas per 5 darbo dienas po posėdžio. Jį pasirašo posėdžio pirmininkas ir protokolą rašęs asmuo.

21. Tarybos pirmininkas:

21.1. planuoja ir organizuoja Tarybos darbą ir atsako už jai pavestų funkcijų vykdymą;

21.2. sudaro Tarybos posėdžio darbotvarkę, šaukia Tarybos posėdžius ir jiems pirmininkauja;

21.3. informuoja posėdžio dalyvius apie iš anksto iki darbotvarkės patvirtinimo pareikštą Tarybos nario nusišalinimą nuo darbotvarkės klausimo, dėl kurio gali kilti interesų konfliktas, svarstymo;

21.4. pasirašo Tarybos posėdžių protokolus, kitus dokumentus, susijusius su Tarybos veikla;

21.5. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybai; atstovaujant Tarybai, privalu laikytis bendros kolegialiai suformuotos nuomonės;

21.6. informuoja Tarybos narius apie dalyvavimą atstovaujant bendruomeninių organizacijų interesams, teikia kitą aktualią informaciją.

22. Tarybos sekretorius :

22.1. pirmininko pavedimu prieš 1 darbo dieną informuoja Tarybos narius apie posėdžio būdą, laiką, vietą ir pateikia posėdžio darbotvarkę, numatomų svarstyti klausimų rengimo dokumentus ir kitą reikalingą informaciją;

22.2. laikydamasis nustatytų reikalavimų rašo Tarybos posėdžių protokolus, rengia Tarybos pirmininko nurodymu reikiamus dokumentus;

22.3. tvarko ir saugo posėdžių protokolus ir kitus su Tarybos veikla susijusius dokumentus;

22.4. tvarko Savivaldybės interneto svetainėje su Tarybos veikla susijusią informaciją;

22.5. pasirašo Tarybos posėdžių protokolus.

23. Tarybos sekretorius nėra Tarybos narys. Tarybos sekretorius skiriamas Savivaldybės administracijos Tarybos veiklos administravimo skyriaus vedėjo įsakymu iš šio skyriaus valstybės tarnautojų ar darbuotojų, dirbančių pagal darbo sutartį.

24. Tarybos nario įgaliojimai nutrūksta, jeigu:

24.1. jis atsistatydina savo noru;

24.2. nutrūksta jo darbo (tarnybos) santykiai atstovaujamoje Savivaldybės institucijoje;

24.3. jis atšaukiamas jį delegavusios institucijos iniciatyva.

25. Taryba dirba pagal kasmet sudaromą ir tvirtinamą (protokoliniu nutarimu) veiklos planą.

26. Kiekvienas Tarybos narys turi teisę siūlyti klausimų posėdžiui, iš anksto informavęs apie tai Tarybos pirmininką.

27. Tarybos narys turi nusišalinti, jeigu posėdyje arba kitaip sprendžia, nagrinėja klausimą, susijusį su jo privačiais interesais, galinčiais sukelti viešųjų ir privačių interesų konfliktą, arba jeigu yra kitų priežasčių, galinčių turėti įtakos klausimo nagrinėjimo nešališkumui. Jei Taryba ketina svarstyti klausimą, dėl kurio Tarybos nariui kyla viešųjų ir privačių interesų konfliktas, jis apie tai praneša Tarybos pirmininkui iki posėdžio pradžios. Jeigu klausimas, dėl kurio gali kilti viešųjų ir privačių interesų konfliktas, įtraukiamas į darbotvarkę posėdžio metu, Tarybos narys informuoja Tarybą prieš klausimo svarstymą.

28. Visi Tarybos nariai privalo laikytis konfidencialumo principo ir saugoti paslaptyje bet kokią su asmens duomenimis susijusią informaciją, su kuria jie susipažino atlikdami savo funkcijas, nebent tokia informacija būtų vieša pagal galiojančių teisės aktų reikalavimus. Pareiga saugoti asmens duomenų paslaptį galioja ir pasibaigus narystei Taryboje. Tarybos nariai turi būti pasirašę konfidencialumo pasižadėjimą (priedas).

29. Tarybos sprendimai yra rekomendacinio pobūdžio.

**IV SKYRIUS**

**TARYBOS NARIŲ TEISĖS IR PAREIGOS**

30. Tarybos nariai turi teisę siūlyti Tarybai svarstyti klausimus.

31. Taryba turi šias teises:

31.1. teikti pasiūlymų dėl rengiamų Savivaldybės teisės aktų, susijusių su bendruomeninių organizacijų veikla, projektų;

31.2. kviesti į savo posėdžius valstybės ir Savivaldybės institucijų ir įstaigų, bendruomeninių ir (ar) kitų nevyriausybinių organizacijų atstovus, nepriklausomus ekspertus klausimams, susijusiems su Tarybos funkcijų atlikimu, spręsti;

31.3. teikti pasiūlymų ir rekomendacijų, kaip plėsti Savivaldybės ir bendruomeninių organizacijų bendradarbiavimą;

31.4. dalytis patirtimi su kitų savivaldybių bendruomeninių organizacijų tarybomis;

31.5. bendradarbiauti su kitomis Savivaldybėje veikiančiomis patariamosiomis tarybomis;

31.6. naudotis kitomis teisės aktuose nustatytomis teisėmis.

**V SKYRIUS**

**BAIGIAMOSIOS NUOSTATOS**

32. Tarybos nariai, pažeidę Lietuvos Respublikos teisės aktus ir šiuos nuostatus, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės bendruomeninių organizacijų tarybos nuostatų

priedas

**(Konfidencialumo pasižadėjimo forma)**

**KONFIDENCIALUMO PASIŽADĖJIMAS**

\_\_\_\_\_\_\_\_\_\_\_\_\_ Nr. \_\_\_\_

(data)

Kaunas

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(Kauno miesto savivaldybės bendruomeninių organizacijų tarybos nario (-ės) vardas ir pavardė)

suprantu, kad Kauno miesto savivaldybės bendruomeninių organizacijų tarybos veikloje susipažinsiu su asmens duomenimis, kurie negali būti atskleisti, perduoti neįgaliotiems asmenims arba institucijoms.

Patvirtinu, kad esu susipažinęs (-usi) su Lietuvos Respublikos asmens duomenų teisinės apsaugos įstatymu, 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais teisės aktais, reglamentuojančiais asmens duomenų apsaugą.

Pasižadu:

saugoti asmens duomenų paslaptį;

asmens duomenis tvarkyti tik teisėtais tikslais;

asmens duomenis tvarkyti tik tokios apimties, kuri būtina jiems tvarkyti ir Kauno miesto savivaldybės bendruomeninių organizacijų tarybos nario funkcijoms atlikti.

Žinau, kad:

asmens duomenys trečiosioms šalims teikiami tik įstatymų nustatytais atvejais ir tvarka;

už neteisėtą asmens duomenų atskleidimą turėsiu atsakyti pagal galiojančius Lietuvos Respublikos įstatymus.

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)